НАСТАВНО-НАУЧНОМ ВЕЋУ

ФИЛОЗОФСКОГ ФАКУЛТЕТА УНИВЕРЗИТЕТА У БЕОГРАДУ

ИЗВЕШТАЈ КОМИСИЈЕ ЗА ОЦЕНУ И ОДБРАНУ ДОКТОРСКЕ ДИСЕРТАЦИЈЕ

На седници Наставно-научног већа Филозофског факултета Универзитета у Београду, одржаној 20. фебруара 2025. године именована је комисија за оцену докторске дисертације под називом „**Конструкције и искуства телесности младих девојака: дискурзивна и феноменолошка анализа**“, докторанткиње Тијане Никитовић. Након прегледа докторске дисертације, подносимо следећи извештај.

**Основне информације о кандидаткињи**

Тијана Никитовић рођена је 1994. године у Београду где је завршила основну школу и гимназију. Основне академске студије психологије на Филозофском факултету Универзитета у Београду уписала је 2013. године, а завршила 2017. са просечном оценом 9,04. Мастер академске студије на истом факултету завршила је 2018. године са просечном оценом 10. Мастер рад из области развојне психологије *Улога симболичких ресурса културе порекла у процесу транзиције младих на школовању у иностранству* одбранила је на Филозофском факултету у Београду под менторством доц. др. Биљане Станковић са оценом 10 (чланови комисије: проф. др Александар Бауцал, проф. др Ксенија Крстић, проф. др Зоран Павловић). Докторске академске студије уписала је 2018. године, а до сада је извела све самосталне истраживачке радове и положила све испите на студијама са просечном оценом 10. У септембру 2021. године одбранила је предлог теме докторске дисертације под називом „Конструкције и искуства телесности младих девојака: дискурзивна и феноменолошка анализа“, под менторством доц. др Биљане Станковић (чланови комисије: проф. др Ксенија Крстић, проф. др Александар Бауцал, проф. др Марина Симић).

По упису докторских академских студија, у марту 2019. године, Тијана је изабрана је у звање истраживач-приправник и запослена на Филозофском факултету Универзитета у Београду. У децембру 2021. изабрана је у звање истраживача сарадника. Oд априла 2019. ангажована је на пројекту *Идентификација, мерење и развој когнитивних и емоционалних компетенција важних друштву оријентисаном на европске интеграције* (бр. 179018), по основу Другог позива младим истраживачима за учешће на научноистраживачким пројектима МПНТР. Од почетка школске 2019. године до 2022. године на Одељењу за психологију Филозофског факултета у Београду, Тијана је била ангажована као сарадница у настави на предметима Увод у психологију образовања и Психологија учења и наставе.

Имала је прилику да учествује у бројним научно-истраживачким пројектима, од којих су неки: *Слободно време младих* (Институт за психологију, УБФЗФ), *Човек и друштво у време кризе* (УБФЗФ) и *The PEER model of collaborative problem solving: Developing young people’s capacities for constructive interaction and teamwork* (PEERSolvers) финансираног од стране Фонда за науку Републике Србије у оквиру програма ИДЕЈЕ (#7744729) и реализованог на Филозофском факултету Универзитета у Београду од 2022. до 2025. године.

Била је ангажована као помоћница уредника истакнутог међународног часописа *European Journal of Psychology of Education* (EJPE) од 2022. до 2023. године. Учествовала је у организовању неколико националних и међународних научних конференција, од којих је последња међународна научна конференција *International Society for Theoretical Psychology: Theory as Engagement* одржана 2024. године на Филозофском факултету у Београду, када је имала улогу ко-председнице Организационог и чланице Програмског одбора.

Кроз досадашњи научно-истраживачки рад, Тијана Никитовић објавила је седам научних радова, од тога два у часопису изузетних вредности (М21а), један рад у врхунском међународном часопису (М21) и четири рада у међународном часопису (М23). Кандидаткиња је објавила и један рад у тематском зборнику националног значаја (М45). Тијана је имала 28 излагања на научним скуповима, од тога, два саопштења са међународног скупа штампана у целини (М33), 22 саопштења са међународних скупова штампаних у изводу (М34), три саопштења са скупа националног значаја штампаних у целини (М63) и једно саопштење са скупа националног значаја штампана у изводу (М64). Била је коуредница два зборника саопштења, једног са међународног научног скупа (М36) и једног са скупа националног значаја (М66). Објавила је и један стручни приручник, као и један приказ књиге (М53).

Чланица је Лабораторије за развојну психологију при Филозофском факултету у Београду од 2015. године, Друштва психолога Србије и неколико међународних стручних удружења у области психологије.

**Основни подаци о дисертацији**

Докторска дисертација Тијане Никитовић састоји се од четири обимна поглавља – Увода, Методолошког оквира, Анализе и интерпретације резултата и Завршних разматрања – која су даље издељена на издељена на низ потпоглавља, и за којима следе списак литературе и три прилога. Дисертација садржи 254 стране, од чега 218 страница основног текста. Списак коришћене литературе састоји се од 249 библиографских јединица.

**Предмет и циљ дисертације**

Предмет емпиријске и теоријске анализе у овој тези представљају лична искуства и конструкције телесности младих девојака, које су ситуиране унутар савременог локалног социо-културног контекста одређеног динамичним односом глобалних трендова, (пост)феминистичких дискурса и традиционалних родних норми. Младе девојке у Србији данас се налазе у простору преговарања између очекивања утемељених на патријархалном наслеђу и постфеминистичке сензибилности коју одликује индивидуализам, самодисциплина и императив усавршавања ума и тела. Поред тога, припадност генерацији одраслој уз свакодневно коришћење савремених дигиталних технологија додатно усложњава однос према телу, уводећи нове облике надзора и регулације. Поставља се питање како ови савремени утицаји обликују начин на који девојке доживљавају сопствено тело и на који себе конституишу као отеловљене субјекте у сложеној мрежи дискурса.

Циљ дисертације је да истражи различите модалитете искуства телесности младих девојака – како оне поступају као отеловљени субјекти у свакодневним животним ситуацијама, на које начине преговарају око низа различитих, често контрадикторних дискурса присутним у савременом контексту, и какве последице заузимање одређених позиција у дискурсу има по њихово искуство телесности.

Питања која су водила емпиријско истраживање у докторској дисертацији била су: (1) Који дискурси и конструкције телесности су доступни младим девојкама и како оне преговарају, прихватају или оспоравају те дискурсе? (2) Како се свакодневне телесне праксе обликују кроз позиције које младе девојке заузимају у дискурсу? (3) Какве последице позиције које заузимају у дискурсу имају по њихово отеловљено искуство? (4) Који се модалитети отеловљеног искуства јављају код младих девојака и чиме су обликовани?

**Истраживачке хипотезе**

Иако је ово експлоративно истраживање које се заснива на епистемолошким претпоставкама које нису компатабилне са хипотетичко-дедуктовним приступом, па формулисање прецизних хипотеза није смислено, на основу ослањања на социокултурну, феноменолошку и постструктуралистичку теоријску позицију, кандидаткиња је кренула од следећих општих претпоставки: (1) Човек је симболички посредован и одређен позицијом коју заузима у дискурсу. Другачије речено, искуство особе је нужно уроњено и обликовано специфичним социо-културним контекстом. (2) Особе се не виде као пасивне, већ могу активно да се односе према дискурзивним конструкцијама и праксама, што оставља могућност за отпор и субверзију доминантних дискурса. (3) Особа није одређена само дискурсом, већ и материјалним условима постојања. Телесност се стога у овом раду разуме истовремено као лично искуство и социо-материјална конструкција. (4) Особа није субјект који „има“ тело, већ „јесте“ тело, те је свако искуство нужно телесно посредовано. (5) Особа се схвата као процесуална, те феномене попут телесности треба изучавати као феномен у настајању који је испуњен контрадикторностима и различитим перспективама. Феминистичке анализе дискурса указале су на то да се жене позиционирају у бројним, некада контрадикторним, конструкцијама које обликују њихову субјективност и одређују могућности за праксу.

**Кратак опис садржаја дисертације**

Уводно поглавље ауторка започиње контекстуализацијом предмета дисертације. У наставку критички анализира начин на који се телесности доминантно приступа у психологији и карактерише га као претежно индивидуалистички, когнитивистички и патологизујући. Потом је предложена алтернативна постструктуралистичка и феноменолошка теоријска позиција која узима у обзир симболичку посредованост субјекта, улогу дискурса и односа моћи, као и отеловљеност субјекта. Теоријско позиционирање дисертације усмерено је најпре на разматрање феноменолошког разумевања телесности, са посебним фокусом на специфичности женске отеловљености. Након тога изложена је поструктуралистичка теорија субјекта и објашњена формативна улога дискурса. Приказан је и начин на који феминистичке теоретичарке концептуализују женску телесност као обликовану дискурзивним и материјалним условима. Након тога, размотрене су специфичности искуства и телесности младих девојака у савременом неолибералном, постфеминистичком, наглашено умреженом друштву, уз осврт на савремене емпиријске студије овог феномена. На крају уводног поглавља представљени су предмет и циљ дисертације.

У другом поглављу, кандидаткиња је изложила методолошки оквир свог истраживања и детаљан преглед и образложење истраживачких одлука и поступака. Најпре је изложена аргументација у прилог коришћења квалитативног приступа за истраживање процесуално и контекстуално дефинисаног феномена. С обзиром на комплексност предмета истраживања и интегративан теоријски приступ феномену, методолошки оквир је такође подразумевао плуралистички приступ анализи материјала комбиновањем анализе дискурса и феноменолошке анализе. С обзиром на циљ истраживања кандидаткиња је као најприкладнију технику прикупљања података препознала дубински полуструктурисани интервју. У наставку поглавља пружен је детаљан опис процеса узорковања и учесница у истраживању, тема обухваћених интервјуом, као и опис процеса прикупљања података. Кандидаткиња је пружила детаљнију аргументацију за коришћење два аналитичка оквира - фукоовске анализе дискурса и интерпретативне феноменолошке анализе, праћену исцрпним описом конкретних корака предузетих приликом анализе података. У методолошко поглавље кандидаткиња је укључила и рефлексивни осврт на избор и приступ предмету истраживања, ток интервјуисања учесница, као и рефлексију на аналитички процес.

Централни део дисертације обухвата анализу и интерпретацију резултата истраживања која је структурирана у две велике тематске целине. Прва целина фокусира се на дискурзивне конструкције телесности, и укључује два потпоглавља. У првом кандидаткиња анализира традиционалне дискурсе о женском телу, осветљавајући начине на које девојке разумеју шта значи бити женствена, тј. које телесне карактеристике и норме понашања се очекују како би се испунио идеал женствености. У другом су истражени савремени дискурси који тело конструишу као лични пројекат, са посебним освртом на неолибералне и постфеминистичке наративе о раду на себи, како у физичком, тако и у емоционалном домену.

Друга целина резултата усмерена је на анализу живљеног тела у савременом социо-културном контексту, и састоји се од пет потпоглавља. У првом кандидаткиња разматра искуства у којима се тело за девојке јавља пре свега као естетски објекат у вези са којим оне развијају различите (нормама условљене) несигурности, стратегије надзора, као и праксе дисциплиновања тела. У наставку се детаљно анализирају и две студије случаја – огледала и фотографија – како би се додатно илуструвала објектификација тела и праксе надзора и регулације које је прате. Наредно потпоглавље истражије улогу коју друге особе имају у искуствима телесности младих девојака – било експлицитно кроз коментаре, критике или похвале, било имплицитно, кроз бојазан девојака да други посматрају, процењују и осуђују њихов изглед. Наредна два потпоглавља контрастрирају две групе искустава телесности. Најпре се анализирају искуства у којима се тело појављује на отуђујући начин, као донекле страни објекат који је ван контроле субјекта (као што је случај са физиолошким реакцијама, развојним променама у пубертету или нпр. гојењем), што је праћено доживљајем да га је неопходно дисциплиновати и контролисати. Након тога, кандидаткиња анализира искуства отеловљене субјективности и случајеве у којима девојке тело доживљавају као извор задовољства (уживање у телу као естетском објекту, фасцинација функциомалношћу тела, као и стања потпуне свесности у којима девојке као отеловљени субјекти осећају повезаност са светом). Последње потпоглавље истражује динамична искуства у којима је присутна тензија између тела као субјекта и тела као објекта, те начине на које девојке покушавају да се са овом тензијом изборе.

У завршном поглављу дисертације кандидаткиња разматра неколико важних тема које су се отвориле током анализе и интерпретације емпиријског материјала. Најпре је дискутована динамична природа искуства телесности спрам неколико релевантних димензија – валенце искуства (позитивне или негативне), укључујући и улогу коју различите емоције имају у разумевању односа доминантних норми и искуства; свести о телу током искуства (присутно или одсутно); и темпоралности, то јест начина на који се однос према телу мења током времена како на микро-, тако и на макро-плану. Након тога, кандидаткиња разматра проминентно присуство тела као естетског објекта у наративима учесница и то повезује са доминацијом визуелног режима у савременог култури кроз који се врши процес објектификације и надзора женских тела, уз ослањање на норме које девојке саме интернализују. Кандидаткиња потом дискутује улогу агенаса социјализације (других особа, друштвених мрежа и медија) у процесу телесне социјализације девојака. Значајан део дискусије кандидаткиња је посветила разматрању начина на који се девојке позиционирају спрам бројних контрадикторних дискурса о женском телу и женствености, те разматрању питања опресивности наспрам еманципаторног потенцијала дискурса. У том контексту дискутован је и статус (ограничења) агенсности девојака и предложена су два разумевања агенсности – когнитивистичко, која наглашава релативну независност од утицаја норми, културе, па и самог тела, и разумевање отеловљене агенсности, која је процесуална и која се гради кроз свакодневне телесне праксе. На крају закључног поглавља размотрена су нека од методолошких ограничења и понуђене препоруке за будућа истраживања.

**Научни и практичан допринос дисертације**

Докторска дисертација Тијане Никитовић има вишеструке научне доприносе. Најпре, усмерена је на теоријско и емпиријско изучавање теме која је у психологији, по правилу, или занемарена или јој се приступа редукционистички, а која је веома релевантна како из угла развојне психологије, тако и из угла социјалне психологије. Кандидаткиња је истраживању теме телесности девојака приступила из оквира који је интердисциплинаран и теоријски комплексан. Понудила је интеграцију релевантних теоријских традиција – социо-културне психологије, феноменологије и постструктурализма, како би искуствима и конструкцијама телесности приступила на обухватан и ситуиран начин. Ова ситуираност је посебно значајна, јер је реч о феномену који има своје културно-историјске специфичности у савременом неолибералном умреженом друштву. Теоријски интегративан и критички утемељен приступ праћен је плуралистичким методолошким оквиром који је подразумевао анализу материјала уз ослањање на феноменолошке и критичко-дискузивне аналитичке ресурсе. То је омогућило двоструки фокус приликом интерпретације материјала како би се адекватно одговорило на истраживачке циљеве. Осим емпиријских, теоријских и методолошких доприноса тезе, могуће је препознати и значајне практичне импликације. Богати налази ове дисертације могли би да представљају користан ресурс девојкама приликом освешћивања и критичког рефлектовања о социо-културним нормама и императивима који регулишу њихов доживљај телесности и телесне праксе. Поред тога, импликације тезе могу бити значајне и у саветодавном и терапеутском раду са девојкама, посебно уколико се суочавају са проблемима у вези са доживљајем тела или поремећајима исхране.

**Закључак**

На основу детаљне анализе докторске дисертације Тијане Никитовић „Конструкције и искуства телесности младих девојака: дискурзивна и феноменолошка анализа“ Комисија закључује да је кандидаткиња убедљиво демонстрирала изузетне теоријске и методолошке компетенеције приликом избора и концептуализације психолошки изузетно релевантне, а занемарене теме на теоријски интегративан начин, као и приликом умешног комбиновања методолошких и аналитичких ресурса како би тој теми емпиријски засновано приступила. Докторска дисертација Тијане Никитовић представља оригинално и самостално научно дело које на контекстуализован и теоријско-методолошки комплексан начин истражује и лично и друштвено релевантан феномен дискурзивних конструкција и искустава женске телесности и то током динамичног развојног периода наступајућег одраслог доба.

На основу свега наведеног Комисија предлаже Наставно-научном већу Филозофског факултета Универзитета у Београду и Већу научних области Универзитета у Београду да прихвате позитиван реферат о завршеној докторској дисертацији Тијане Никитовић „КОНСТРУКЦИЈЕ И ИСКУСТВА ТЕЛЕСНОСТИ МЛАДИХ ДЕВОЈАКА: ДИСКУРЗИВНА И ФЕНОМЕНОЛОШКА АНАЛИЗА“ и одобре њену јавну одбрану.

У Београду, 14. априла 2025. године.

Чланови комисије:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

проф. др Ксенија Крстић  
Универзитет у Београду, Филозофски факултет

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

проф. др Александар Бауцал  
Универзитет у Београду, Филозофски факултет

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Љиљана Пантовић   
Универзитет у Београду, Институт за филозофију и друштвену теорију