**НАСТАВНО-НАУЧНОМ ВЕЋУ**

**ФИЛОЗОФСКОГ ФАКУЛТЕТА У БЕОГРАДУ**

Одлуком Наставно-научног већа Филозофског факултета у Београду изабрани у комисију за оцену докторске дисертације ***ЈУГОСЛАВЕНСКА ВОЈНА ШТАМПА (1945-1954)***, коју је написао колега Душан Станић, слободни смо да поднесемо следећи

**И З В Е Ш Т А Ј**

1. **Основни подаци о кандидату и дисертацији:**

Колега Душан Станић је рођен 28. децембра 1987. у Мојковцу у Црној Гори. Завршио је Војну гимназију у Београду 2006, а затим и Војну академију, такође у Београду, 2010. са просечном оценом 8,81. Мастер студије на Одељењу за историју Филозофског факултета у Београду, завршио је јануара 2014. са просечном оценом 10,00 и одбранивши мастер рад на тему: „Свједочанства о устанку у Црној Гори (јул 1941)“. Ментор на мастер студијама му је била проф. др Мира Радојевић. Докторске студије на Одељењу за историју Филозофског факултета у Београду уписао је 2015. Тренутно ради на Војној академији у Београду где је 2016. изабран у звање асистента за предмет „Војна историја“. До сада је објавио рад „Узроци Тринаестојулског устанка у Црној Гори 1941. године“, *Историјски записи*, 1-2/2022, стр. 38-50. који га је стручно квалификовао за израду докторске дисертације. Неколико његових радова из области војне историје југословенске државе се налази у процесу припреме за публиковање у водећим стручним часописима.

По завршетку Другог светског рата одбрамбена политика социјалистичке Југославије је представљала један од кључних елемената изградње новог друштва социјалистичког типа. У циљу јачања унутрашње кохезије југословенских оружаних снага, интензивирања утицаја комунистичке партије у војсци, дневног информисања о актуелним дешавањима и стварања социјалистичког обрасца одбрамбеног система, војна штампа је имала посебну информативну и пропагандну улогу. С обзиром да та тема до сада није истраживана с историографског аспекта колега Душан Станић се одлучио да захтевна истраживања започне радом у домаћим библиотечким и архивским установама консултујући до сада сачувану војну штампу и углавном непознате и некоришћене архивске изворе настале радом најважнијих државних, партијских и војних институција. Специфична потреба за анализом војне штампе условила је да највећи део истраживања буде обављен Центру за библиотекарство, војнонаучну документацију и информације Војске Србије где се чувају сви војни листови и часописи који су излазили у том периоду, као и библиографије, прегледи и остала појединачна издања везана за тему. Начин функционисања југословенске државе у годинама којима је омеђена његова докторска дисертација је изискивао истраживање архивских фондова похрањених у Архиву Југославије. За израду ове докторске дисертације у Архиву Југославије су коришћени фондови: 507 – Савез комуниста Југославије,836 - Канцеларија Маршала Југославије, 837 - Кабинет Председника Републике, 117 – Савез синдиката Југославије, 141 – Антифашистички фронт жена, 130 – Савезно извршно веће, 187 – Савезна управа за инвестиције и изградњу. Ради упознавања с функционисањем и организацијом система војне штампе у Југословенској армији било је неопходно консултовање извора који се чувају у Војном архиву, првенствено обједињених унутар групе архивских фондова Југословенске народне армије.

Поред необјављених архивских извора у обзир је узето и коришћено и неколико десетина књига објављених докумената, различитих дневничких и мемоарских сведочења, изворни текстови савременика, штампа, периодика и релевантна литератури о општим политичким и друштвеним приликама, идејама и њиховим носиоцима. Стичући увид у ову врсту литературе, примећујемо да се у њој налазе дела неопходна за разумевање најширег историјског контекста у коме је обликован југословенски социјализам, као и сви релевантни радови у којима су анализирани проблеми места и улоге одбрамбеног система у развоју социјалистичког друштва у Југославији.

**2. Предмет и циљ дисертације:**

Послератна југословенска војна штампа није представљала искључиво појаву чији се корени могу пратити из периода Другог светског рата и партизанске штампе настале током ослободилачког рата и социјалистичке револуције. Из тог разлога је истраживање колеге Станића започело сагледавањем утицаја војне штампе Краљевине Југославије превасходно на партизанску, а потом и на војну штампу Федеративне Народне Републике Југославије. У току Другог светског рата на простору Југославије излазио је велики број дневних новина, гласила, билтена, листова, часописа јединица, установа и команди Народноослободилачке војске и партизанских одреда Југославије углавном без устаљеног реда, структуре и облика, прилагођаван тренутној ситуацији и могућностима. Није постојала јасна структура штампе, редослед изласка, нити ужа тематика којом се бавила. Методе штампања су биле различите: штампарија, шапирограф, писаћа машина, ручно писање... У највећем броју случајева jе објављено свега по неколико бројева у току године. Места изласка су се често мењала, као и називи. Упоредо са приближавањем краја рата, мењало се и свеукупни изглед војне штампе. Пред крај рата, број листова се нагло увећао. Тако је у току 1944. излазило 1377 листова и часописа јединица, команди, штабова и установа Народноослободилачке војске Југославије, док је у току 1945. излазило 1600 листова. Међу тим листовима њих 470 је излазило у току обе године.

Како се из ратног стања прешло у мирнодпско, уследило је и послератно уређивање система војне штампе. Услед потребе за периодичним информисањем и једнобразности информисања у свим јединицама, Политичко одељење Министарства народне одбране је издало директиву о обавезном излажењу војних глсила: „годишњи алманах (ниво бригада и дивизија), за чије је излажење одобрење давало надлежно политичко одељење, одсек; бригадни билтен (издавали су га политички одсеци бригада, једанпут месечно) и зидне новине, које су уређивали кутурно-просветни одбори батаљона, ескадрона, чета (батерија), болница, амбуланти, домова Југословенске армије, војничких клубова, итд, по правилу сваких петнаест дана.Услед изузетне разуђености војних штампаних издања, Политичко одељење Министарства народне одбране је настојало да сву војну штампу стави под своју контролу без чијег одобрења није смело излазити ни једно војно гласило билтен, лист. Одлуком Министарства народне одбране, у лето 1945. укинути су сви војни листови који су излазили у време Народноослободилачког рата. Остали су само бригадни билтени и годишњи дивизијски алманаси, док је одлуком Главне политичке управе Министарства народне одбране од 8. јула 1948. пропраћене упутством за њену примену, организовано и одобрено издавање обласних листова – текстуалних и илустрованих. Таквом одлуком је утрт пут ка формирању војних публикација армијских области. Њихов главни циљ је био везан за популисање активности јединица и појединаца, младих старешина, њихових резултата у обуци, настави, културно-политичком раду и другим активностима. Листови су конципирани тако да изражавају потребу војника и да њихов садржај представља активност војника у савлађивању програма војно-стручне и морално-политичке обуке, односно, учвршћење укупног морално-политичког стања јединице. Истовремено су сматрани органом команде армијске области, морнарице, ваздухопловства и КНОЈ-а под непосредним руководством политичких органа тих команди. Листови армијских области излазили су углавном седмично.

Када су у питању војни часописи, мањи број њих је настао за време рата, док је већина почела са излажењем пошто се рат завршио. За време рата су настали „Војносанитетски преглед“, „Артиљеријски гласник“ (1944) и „Гласник ваздухопловства“ (мај 1945), а од 1945. је излазио и „Инжињеријски гласник“. Две године касније почели су са излажењем: „Војни гласник“, „Тенковски гласник“, „Гласник веза ЈА“ и „Војно-економски преглед“, 1948. изашао је „Војно-политички гласник“, а 1949. објављени су први општевојни теоријски часопис „Војно дело“ и часопис „Одбрана“. У току 1950. почео је да излази „Војноисторијски гласник“, а 1951. је излазио „Морнарички гласник“. Две године потом појавио се и „Весник“, орган Војног музеја ЈНА. У време револуционарног етатизма (1945-1950) формирано је или је радило двадесетак војних листова, часописа и издавачких установа.

Тадашња војна штампа је имала важну улогу у крупним државним подухватима. Од етатизације, бирократизације и централизације ишло се ка самоуправљању и већем „непосредном укључивању народа у процесе одлучивања“. Несумњиво да је војна штампа одиграла важну улогу у спровођењу одлука државног и војног врха. Однос војне штампе према СССР-у и другим социјалистичким земљама имао је, посматрано у различитим временским периодима, потпуно супротне приступе. До Резолуције Информбироа 1948. војна штампа је популисала дешавања и активности на свим пољима уземаљама „народне демократије“. Дословно су се преносила искуства из СССР-а и примењивала у домаћој пракси. Прослављани су совјетски јубилеји, слављени су совјетски уметници, култура, достигнућа и успеси. Стаљинов рођендан, Дан совјетске армије, Октобарска револуција су неизоставно обележавани и у војним штампаним медијима праћени. Сам прелом изазаван бурним дешавањима 1948. је имао снажне реперкусије на карактер војне штампе која није одмах престала да преноси и прати дешавања из социјалистичких земаља, већ је тај заокрет трајао у неким листовима и часописима, више од годину дана. Први отворени напади у војној штампи на социјалистичке земље могу се запазити тек почетком 1950. Период од средине 1948. до 1950. може се сматрати периодом тражења новог пута за Југославију, окретања развоју сопственог социјализма и покушаја ослањања на сопствене снаге. Посебно је био важан однос војне штампе према Западу након отклона од Истока. У том раздобљу у војној штампи почиње да се популише западна ратна техника, преносе се дешавања из западних земаља, комуницира се са западним новинарима. У том периоду Југославија је од Сједињених Америчких Држава примила војну помоћ која је знатно повећала борбене способности Југословенске армије. Војна штампа је на својим странама стручно и информативно пропратила та дешавања.

У посматраном раздобљу војна штампа је одиграла важну улогу у усмеравању Армије и друштва у целини. У првим послератним годинама је подстицала на одрицање и самопрегор, на изградњу, штедњу, добровољан рад, радне акције, развијање спорта, подизање морала, такмичење, развијање културе, подизање нивоа образованости. Радила је на јачању Титовог култа личности,као и на развоју и јачању армије. Пратила је политичку сцену и на својим страницама преносила политичка дешавања у земљи и свету. Војна штампа је верно следила државни и партијски курс и била један од главних механизама за спровођење одлука државног врха, пре свега у Армији, па и у друштву.

Главни циљ истраживања колеге Душана Станића је био везан за утврђивање начина и путева развоја југословенске војне штампе током прве послератне деценије. Из тог разлога је било потребно утврдити улогу и значај војне штампе у Југословенској армији. Армија је представљала „ковачницу кадрова“, како за њу саму тако и за друштво у целини. У њој су се људи описмењавали, политички и идеолошки обликовали и оспособљавали за обављање битних војних и друштвених улога. Војна штампа је имала водећу улогу у тим процесима. Служила је као директивна и покретачка снага. Својим чланцима, интервјуима, стручним разрадама, упутствима, вестима, извештајима, информацијама обликовала је и усмеравала припаднике армије као главне друштвене полуге. По завршетку рата је требало организовати и систематизовати војну штампу што је био обиман посао који је захтевао велики труд и посвећеност. Зато је било потребно утврдити како је и на који начин војна штампа временом уобличавана и стандардизована. Требало је утврдити како се од свеприсутног нереда у броју штампаних гласила, њиховој структури, тематици, времену изласка прелазило у уређено стање са тачно дефинисаним нормама и изгледом сваког од њих. Војна штампа је верно следила политички пут руководства земље. Циљ истраживања је зато представљало утврђивање начина на који се војна штампа прилагођавала битним променама политичког курса државног врха. Потребно је било истражити и како се војна штампа прилагођавала променама на политичкој сцени и у којој мери је дневна политика била заступљена у војсци, као и сагледати улогу војне штампе у реорганизацији Армије тих година. Важан циљ је представљало утврђивање улоге и обима у ком се војна штампа бавила ускостручним војним темама. Поред домаћих, војна штампа се бавила и темама као што су: рат у Грчкој, Кини, Кореји и антиколонијалне побуне и ратови.У послератном периоду често су се мењали уредници, адресе листова и часописа, цене коштања, изглед, учесталост и време изласка, па је зато требало утврдити разлоге промена, као и одредити везу с тадашњим политичким дешавањима. Војна штампа је одиграла значајну улогу у индустријализацији земље стимулишући радне акције, ударништво, такмичења, упис зајма и превремено остварење плана. Била је важан чинилац у реализацији идеје самоуправљања и децентрализације популишући активности које су поспешивале остварење замишљеног, а и активан учесник у процесу набавке новог наоружања и опреме. Током пренаоружавања Армије западном технологијом стручно је помогла усвајању нове ратне технике.

**3. Опис садржаја (структуре по поглављима) дисертације:**

Истраживања која је колега Душан Станић спровео су га упутили на комбиновани хринолошко-тематски принцип излагања. Због тога је резултате истраживања представио у проблемским (тематским) целинама. Из тог разлога се дисертација састоји из десет саставних делова: предговор, увод, четири тематска поглавља, закључак, резиме на енглеском језику (Summary), списак коришћених извора и литературе и садржај. У ***Предговору*** су образложени предмет истраживања и методолошки приступ теми, критички анализирани коришћени извори и литература и дат преглед структуре рада. У ***Уводу*** је дат осврт на искуство Краљевине Југославије с војном штампом, објашњен значај војне штампе у току рата, као и представљен систем организације југословенске војне штампе на крају Другог светског рата. Прво поглавље - ***Војна штампа у послератном периоду до краја 1948***. се односи на развој и улогу војне штампе у југословенској војсци до краја 1948. У том поглављу је кроз анализу друштвених, политичких и војних дешавања представљена и улога војне штампе у организацији и уређењу Армије. Описана је заступљеност политике у војној штампи, обнови и изградњи, представљени однос према СССР-у и Западу, реализацији Петогодишњег плана, прослави годишњица и јубилеја и Грчком грађанском рату. У другом поглављу - ***Резолуција Информбироа (1948-1951)*** је анализиран однос војне штампе према сукобу Југославије са земљама Информбироа и њена улога у борби са идеолошким и политичким неистомишљеницима. У трећем поглављу – ***Приближавање Западу (1951-1953)*** пажња је посвећена улози војне штампе у учвршћивању и консолидацији власти, тражењу новог пута, политици „ослањања на сопствене снаге“ и оснивању нових штампаних гласила која су се појавила током и након 1948, као и односу војне штампе према Западу у периоду међусобног приближавања, посебно по питањима набавке западне војне опреме и војнополитичких аранжамна с тим земљама. У четвртом поглављу – ***Војна штампа након Стаљинове смрти*** говори се о активностима војне штампе и њеној улози у новом отклону државног вођства од Запада и постепеном отопљавању односа са Истоком. У ***Закључку*** се на целовит начин сумирају резултати истраживања и указује на даље правце и могућности будућих истраживања. У ***Списку извора и литературе*** дат је детаљан попис коришћених извора и литературе. Дисертацију чине и ***Резиме на енглеском језику*** и ***Садржај***.

**4. Основне хипотезе од којих се полазило у истраживању:**

Обавивши најзначајнији део архивских и других истраживања, као и анализу постојеће дневничко-мемоарске и историографске литературе, колега Душан Станић је поставио више хипотеза. Детаљнија анализа извора је показала њихову одрживост, односно оправданост, због чега су поједине потврђене, а друге одбачене.

* Војна штампа је била једна од главних покретачких снага у армији;
* Политички и идеолошки је обликовала припаднике армије;
* Један је од главних чинилаца стручног уздизања припадника армије;
* Била је главни извор информација за припаднике војске о дешавањима код нас и у свету;
* Верно је следила курс државног и партијског врха;
* Пратила је и преносила активности државног врха, посебно Јосипа Броза Тита, и радила на стварању култа врховног вође;
* Била је један од главних промотера фискултуре и спорта у армији;
* Пратила је школовања и усавршавања у армији;
* Закључно са 1948. преносила је искуства из СССР-а и пратила дешавања у земљама „народне демократије“;
* Преносила је информације са светских ратишта, посебно народа који су се борили за самосталност или грађанских ратова у којима су учествовале „прогресивне“ снаге;
* Прилагођавала се променама и била је важан чинилац учвршћивања централизма у првим послератним годинама, а касније и децентрализације и радничког самоуправљања;
* Својим деловањем утицала је на бржу и ефикаснију индустријализацију земље током „Прве петолетке“.
* Допринела је бржем савладавању и овладавању ратном техником коју је Југославија добијала од Сједињених Америчких Држава од 1951.

**5. Очекивани резултати и научни допринос:**

Завршни резултат истраживачког напора колеге Душана Станића представља утврђивање политичког, друштвеног и војног значаја и динамике развоја војне штампе у социјалистичкој Југославији. Јасно су истакнути идеолошки постулати изградње система војне штампе током прве етапе послератног развоја Југославије. Прецизном анализом доступних историјских извора у овој докторској дисертацији су одређени главни токови изградње система информисања и државно-партијске пропаганде у војсци, њене еволутивне етапе, као и различити фактори који су утицали на њен развој. Утврђено је у којој и каквој мери су спољнополитички и геостратегијски положај Југославије, као и безбедносни проблеми који су из њих произилазили утицали на развој југословенске војне штампе на једној страни и на који начин су се у складу са тим променама, мењали и југословенски ратни планови и базични постулати југословенске војне доктрине на другој страни. Реализацијом овог истраживања су јасно истакнуте карактеристике дубинских структура одбрамбених механизама земље етапе развоја југословенске војне штампе, као и модели изградње система информисања припадника војске, њихове дневнополитичке индоктринације, јачања доминантног идеолошког обрасца у војсци, улоге војне штампе у супротстављању страним утицајима и притисцима у време сукоба са Совјетским Савезом и земљама Информбироа, отварању према Западу и профилисању нових праваца изградње сопствене војне доктрине. На крају, колега Душан Станић је успео да утврди колико је и у којој мери југословенска политика развоја војне штампе у посматраном времену била ефикасна у остварењу зацртаних циљева и на који начин је представљала један од битних фактора који је Југославенској народној армији обезбедио стабилне основе развоја сопствене доктрине и изградње војних кадрова у складу с прокламованим политичким, војним, пропагандним и идеолошким постулатима.

**Закључак:**

Након упознавања са завршеним текстом докторске дисертације колеге Душана Станића ***ЈУГОСЛАВЕНСКА ВОЈНА ШТАМПА (1945-1954)*** изабрана Комисија закључује да њен садржај и структура одговарају одобреној пријави, односно да су анализирана сва питања која су претходно дефинисана као истраживачки проблем. Комисија такође закључује да ова дисертација по свом истраживачком домету и сазнањима стеченим о до сада углавном недовољно проучаваним историјским проблемима представља оригинално и самостално научно дело, те да су се стекли сви потребни услови за њену јавну одбрану, на којој ће бити изречена појединачна мишљења и сугестије.

Београд, 7. март 2025. Комисија:

Академик Мира Радојевић, редовни професор у пензији

Филозофски факултет, Београд

Др Александар Ракоњац, доцент

Филозофски факултет, Београд

Др Марко Милетић, научни сарадник

Институт за савремену историју

Др Александар Животић, редовни професор

Филозофски факултет, Београд

(ментор)