**НАСТАВНО–НАУЧНОМ ВЕЋУ**

**Филозофског факултета Универзитета у Београду**

На редовној седници одржаној 3.априла 2025. године Наставно – научно веће Филозофског факултета изабрало је Комисију за оцену и одбрану докторске дисертације „*Употреба биљака и пољопривредне праксе у раном неолиту Пелагоније (Северна Македонија)“* кандидата за доктора наука Амалие Сабанов, у саставу проф. др Марко Порчић, Одељење за археологију Филозофског факултета у Београду, проф. др Јасна Вуковић, Одељење за археологију Филозофског факултета у Београду, др Ђурђа Обрадовић, научна сарадница Археолошког института у Београду и проф.др Гоце Наумов, Универзитет „Гоце Делчев“ у Штипу. Након што смо прочитали и анализирали текст дисертације подносимо следећи

ИЗВЕШТАЈ О ЗАВРШЕНОЈ ДОКТОРСКОЈ ДИСЕРТАЦИЈИ „**Употреба биљака и пољопривредне праксе у раном неолиту Пелагоније (Северна Македонија)“ докторанткиње Амалие Сабанов**

**Основни подаци о кандидату и дисертацији**

Амалиа Сабанов рођена је 11. октобра 1993. године у Суботици. На студије археологије на Филозофском факултету у Београду уписала се 2012. и завршила их 2016. године (просечна оцена: 9.26/10). Мастер студије уписала je 2016. године на заједничком, интердисциплинарном програму (ARCHMAT) три универзитета - Универзитетa у Евори, Аристотеловог универзитетa у Солуну и La Sapienza у Риму. Mастер рад на тему: Храна и сточна храна са насеља из периода раноg бронзаноg доба на локалитету Арслантепе (Малатиа, Турска): археоботанички приступ, под менторством проф. др Лауре Садори и проф. др Марчеле Франџипане, одбранила је 25. октобра 2018. године (оцена на мастер раду 110 и похвала/ 110, просечна оцена студија 28.8/30). Школске 2018/2019. године уписала се на докторске студије на Одељењу за археологију Филозофског факултета у Београду.

Одлуком Наставно – научног већа Филозофског факултета у Беораду изабрана је 2019. године у истраживачко звање истраживач – приправник, а 2022. године у истраживачко звање истраживач – сарадник. Од јануара 2019. године ангажована је на пројекту Министарства науке, просвете и технолошког развоја Републике Србије *Биоархеологија древне Европе: људи, животиње и биљке у праисторији Србије* (руководилац професор др Софија Стефановић) (III 47001). У периоду од 2022. до 2025. учествује на пројекту ARCHAEOWILD, финансираног од стране Фонда за науку Републике Србије у оквиру програма ИДЕЈЕ.

Учествовала је на 11 међународних и 5 домаћих научних конференција као излагач или један од коаутора. Резултате својих досадашњих истраживања објавила је у 15 оригиналних научних радова, од тога први је аутор 3 оригинална научна рада.

Дисертација „*Употреба биљака и пољопривредне праксе у раном неолиту Пелагоније (Северна Македонија)“* има 241 страна, од тога 148 страна текста, 21 страну са библиографским подацима, и 70 страна прилога. Саставни део текста чини 64 слика у форми мапа, фотографија и дијаграма и 20 синтетских табела, а на крају дисертације налазе се прилози, који обухватају две илустрације археолошких реконструкција, 3 табеле са резултатима дискриминационих анализа и 3 табеле са изворним подацима.

**Предмет и циљ дисертације**

Предмет истраживања докторске дисертације „*Употреба биљака и пољопривредне праксе у раном неолиту Пелагоније (Северна Македонија)“* Амалие Сабанов је употреба биљака и пољопривредне праксе код ранонеолитских заједница у Пелагонији, односно разноврсне праксе гајења и употребљавања биљака, попут земљорадње, исхране, прехране домаћих животиња, ојачавање керамике и лепа, као и различити начини коришћења биљака за потпалу, у медицинске и друге свхре. Временски оквир за који се везују истраживања је каснија фаза раног неолита, односно прва три века шестог миленијума пре наше ере (6000-5700 година пре н.е). Главни циљеви истраживања ове дисертације су реконструкција улоге биљака у животу ранонеолитских заједница у Пелагонији (Северна Македонија), као и употпуњавање разумевања пољопривредних пракси које су примењивале, њихове исхране и свакодневних активности.

**Основне хипотезе и истраживачка питања**

У својој дисертацији, Амалиа Сабанов је поставила пет хипотеза:

Прва хипотеза је да су се становници Пелагоније већ у раном неолиту у великој мери ослањали на пољопривреду, и да је у узгој биљака улагано много времена и пажње, односно да су пољопривредне праксе биле развијене. Полазећи од ове хипотезе, Амалиа је одговорила на већи број истраживачких питања у вези са сложеношћу пољопривредних пракси: који усеви су били најзначајнији у раном неолиту Пелагоније, када је обављана сетва, када и како је обављана жетва и како су процесуирани усеви након жетве.

Друга хипотеза је да је због другачијих услова животне средине у континенталним областима Европе, односно Пелагоније, у односу на подручје југозападне Азије на коме се иницијално развила пољопривреда, морало доћи до одређених измена како би земљорадња била могућа. Да би установила на који начин су посматране заједнице прилагодиле модел пољопривреде примењиван у југозападној Азији, кандидаткиња је извршила поређења са другим налазиштима из суседних области, и истражила у којој мери су се одабир, узгој и обрада усева у Пелагонији разликовали од оних на у југозападној Азији и у суседним областима.

Најважнији допринос употребе биљака, исхрана, разматрани су у трећој хипотези, по којој се претпоставља да су људи у раном неолиту у Пелагонији биљни део исхране заснивали на усевима, али да су ресурси из природе и даље имали важну улогу. Ова хипотеза је заснована на сазнањима да житарице и махунарке преовлађују међу археоботаничким остацима на налазиштима у суседним областима, али да се јављају и остаци дивљих биљних врста. Анализе археоботаничког материјала са три налазишта које су спроведене у оквиру ове дисертације показала су значај култивације биљака у односу на дивље биљке и које су дивље јестиве биљке сакупљане у раном неолиту Пелагоније.

Четврта хипотеза је да су биљке и њихови карполошки делови у раном неолиту у Пелагонији коришћени за различите свакодневне активности, као што су производња керамике, изградња објеката, потпала и исхрана домаћих животиња. Анализе археоботаничког материјала презентоване у овој дисертацији пружиле су податке о широком спектру употребе бињних ресурса, односно у великој мери доказале претпоставке које чине ову хипотезу.

Пета хипотеза заснована је на чињеници да се део активности у вези са употребом биљака, односно део пољопривредних пракси одвијао у домаћинствима. Ова хипотеза истражена је просторном анализом археоботаничких узорака, односно анализом археоботаничког материјала који потиче из различитих објеката, који су показали које фазе процесуирања усева су спровођене у домаћинствима, где и како су складиштени усеви, где и како је припремана храна, а где одлаган отпад.

Тестирањем ових пет основних хипотеза добијени су одговори на већи број специфичних истраживачких питања које је садржала свака од њих, и тиме остварени циљеви истраживања.

**Кратак опис садржаја дисертације**

Докторска дисертација „***Употреба биљака и пољопривредне праксе у раном неолиту Пелагоније (Северна Македонија****)“* садржи седам поглавља, опсежну библиографију и осам прилога.

У првом поглављу (***Увод***) кандидаткиња је образложила предмет и циљеве истраживања, хипотезе и истраживачка питања, као и теоријске, географске и хронолошке оквире своје дисертације. У другом поглављу (***Пољопривреда и употреба биљака у раном неолиту***) изложила је досадашња сазнања о употреби биљака и пољопривреди у раном неолиту, почев од почетака гајења биљака у југозападној Азији, а затим ширења пољопривредних пракси у југоисточну Европу. У трећем поглављу (***Пелагонија у раном неолиту***) приказане су географске и еколошке карактеристике Пелагоније, периодизација и материјална култура раног неолита у Пелагонији, као и основни подаци о археолошким налазиштима Врбјанска Чука, Велушка Тумба и Влахо. У четвртом поглављу (***Материјали и методи***) описани су критеријуми и методи који су коришћени за узорковање, дат је опис контекста (стратиграфских јединица) које су узорковане у свим кампањама на сва три налазишта, образложени методи за издвајање археоботаничког материјала, анализу и квантификацију биљних остатака, као и критеријуми и методи за обраду података. Уз објашњење метода, додатно су разрађени и теоријски оквири на којима се они заснивају. Пето поглавље (***Резултати***) обухвата три потпоглавља, у којима су образложени резултати археоботаничких анализа са три налазишта, Врбјанска Чука, Велушка Тумба и Влахо, који се односе на различите категорије биљака (усевне биљке, односно житарице и махунарке, коровске биљке и дивље биљке), специфичности археоботаничког материјала (тафономске карактеристике, таксономски састав и заступљеност различитих делова биљака) као и просторни обрасци. У поглављу шест (***Дискусија***) кандидаткиња је, на основу својих резултата истраживања, дискутовала о пољопривредним праксама и земљорадњи, уклјучујући одабир и култивацију усева, употребу усевних и дивљих биљака у исхрани, прупрему хране биљног порекла, употребу биљака у осталим свакодневним активностима као што је прехрана домаћих животиња, употреба биљака у грађевинарству и занатима и за одржавање ватре, као и употребу лековитих биљака. У последњем, седмом поглављу (***Закључак***) Амалиа Сабанов изнела је закључке свог истраживања у односу на полазне хипотезе и постављена истраживачка питања. Кандидактиња је такође указла на научни допринос ове дисертације и на значај систематског узорковања и интеграције археоботаничких података са налазима из других археолошких и палеоеколошких дисциплина.

**Остварени резултати и научни допринос дисертације**

Дисертација Амалие Сабанов представља оригиналан научни допринос у области археоботанике и неолитске археологије. Да би дошлa до одговора на постављена истраживачка питања Амалиа је користила сложени скуп метода, почев од унапређеног метода издвајања археоботаничких макроостатака, комбиновани метод декантације и испирања, захваљујући коме су сакупљени и нежни биљни остаци, као и укупно већи број примерака. Спровела је пажљиву селекцију узорака и применила подузорковање ради корекције у односу на различиту величину узорака, као и детаљно разрадила методе квантификације. Током анализе користила је сложену базу података која је омогућила укрштање разнородних података, пре свега контекстуалних и података о таксону и елементу, као и просторно и дијахроно упоређивање.

Истраживања су пружила свеобухватни увид у улогу биљака у животу ранонеолитских заједница у Пелагонији. Култивисане биљке имале су највећи значај у исхрани, и гајене су од почетка насељавања, међутим, насупрот претпоставци из прве хипотезе дисертације о њиховој култивацији, да је пољопривреда била интензивна, истраживања су показала, на оиснову еколошких карактеристика коровских врста, да је практикована екстезивна земљорадња. Установљене су одређене разлике и сужавање основног спектра култивисаних биљака пореклом из југозападне Азије, највероватније услед прилагођавања локалним условима, али могуће делом као одраз културних преференци. Нарочито су значајни подаци о времену сетве, односно практиковању пролећне сетве, за разлику од преовлађујуће јесење сетве у југозападној Азији, која је у плавним и мочварним пределима Пелагоније могла бити нарочито корисна. Истраживања су такође пружила увид и у значај сакупљања некултивисаних биљака за живот ранонеолитских заједница у Пелагонији, и значај биљака не само у исхрани, већ и у веома широком спектру различитих свакодневних потреба и активности. Овиме је дисертација Амалие Сабанов значајно је допринела упознавању сложених пољопривредних пракси и употребе биљака у раном неолиту југоисточне Европе и на тај начин допринела разумевању ширења неолитског начина живота.

**Закључак**

Комисија закључује да је дисертација под насловом „**Употреба биљака и пољопривредне праксе у раном неолиту Пелагоније (Северна Македонија)***“* докторанткиње Амалие Сабанов оригинално и самостално научно дело. Кандидаткиња је потврдила своју квалификованост за научни рад, а својом дисертацијом понудила оригинално дело које ће дати вредан допринос научној мисли из области археоботанике, као и примене биоархеолошких метода проучавања у реконструкцији човекове прошлости.

У складу са анализом понуђеном у овом извештају, дајемо позитивну оцену и сматрамо да су се стекли услови да кандидаткиња приступи усменој одбрани докторске дисертације. На основу изложеног, велико нам је задовољство да Наставно-научом већу предложимо да докторанткињи Амалии Сабанов одобри јавну одбрану докторске дисертације под насловом „***Употреба биљака и пољопривредне праксе у раном неолиту Пелагоније (Северна Македонија)****“*.

У Београду, 14.априла 2025.

КОМИСИЈА У САСТАВУ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

проф. др Марко Порчић,

Универзитет у Београду – Филозофски факултет

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

проф. др Јасна Вуковић,

Универзитет у Београду – Филозофски факултет

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Ђурђа Обрадовић, научни сарадник

Археолошки институт, Београд



проф. др Гоце Наумов

Универзитет „Гоце Делчев“ у Штипу