УНИВЕРЗИТЕТ У БЕОГРАДУ  
ФИЛОЗОФСКИ ФАКУЛТЕТ   
ИЗБОРНО ВЕЋЕ

Одлуком Изборног већа Филозофског факултета од дана 05.03.2025. године, изабрани смо у комисију за припрему извештаја о кандидатима за избор у звање АСИСТЕНТА за ужу научну област ОПШТА ПСИХОЛОГИЈА – тежиште истраживања Психологија личности и Квалитативна истраживања, са пуним радним временом, на одређено време од три године.

На конкурс објављен у листу Националне службе за запошљавање „Послови“ од 05.03.2025. године пријавилa се једна особа – Јелисавета Белић, запослена као асистент на Одељењу за психологију. Након што смо проучили конкурсни материјал, Изборном већу подносимо следећи

**И З В Е Ш Т А Ј**

**Јелисавета Белић** рођена је 1991. године у Београду. Студије психологије уписала је на Филозофском факултету Универзитета у Београду 2010. године и завршила 2014. године са просечном оценом 8.65. Прве мастер академске студије психологије уписала је 2014. године на истом универзитету и завршила их 2015. са просечном оценом 9.40. Исте године одбранила је мастер рад под називом „Испитивање односа између одељенских старешина и неуспешних ученика” пред комисијом у саставу: проф. др. Душан Стојнов (ментор), проф. др. Данијела Петровић, и проф. др. Тинде Ковач Церовић. Мастер рад, заснован на квалитативном приступу, испитује како се формира идентитет неуспешног ученика кроз односе између наставника и ученика који се конструишу од стране наставника као неуспешни. То чини анализом интеракција и међузависности конструката и акција обе стране. Кандидаткиња је 2015. године уписала и друге мастер академске студије при Универзитету у Лајдену у Холандији које завршава 2016. године, просечном оценом 8.25 и одликовањем *cum laude*. Докторске студије је уписала 2017. године при Bremen International Graduate School for Social Sciences – институцији за образовање докторанада са Универзитета у Бремену и Јакобс Универзитета у Немачкој. У априлу 2018. одбранила је предлог дисертације „Negotiating Personal Values in a Complex Social World: Subjective Well-being Implications for Emerging Adults“ пред комисијом у саставу проф. др. Klaus Boehnke (ментор), др. Mandy Boehnke, и проф. др. Ella Daniel. Докторска дисертација се бави разумевањем односа између вредности појединаца, вредности околине (социјалних контекста), и вредности социјалних улога појединца јер се кроз ове интеракције, како кандидаткиња предлаже, успоставља, доводи у питање, и ревидира идентитет и вредности као сржни аспект идентитета. Докторска дисертација је предата и у току су припреме за одбрану.

Кандидаткиња Ј. Белић је 2015. и 2016. године добила стипендију Универзитета у Лајдену у Холандији - Leiden University Excellence Scholarship. Од 2017. до 2021. је стипендиста Европске Уније и Немачке владе кроз HORIZON 2020 The Excellence Initiative EU COFUND Marie Skłodowska-Curie Actions. Од почетка 2022. године Немачка влада стипендира кандидаткињу наградом The German Academic Exchange Service DAAD Stibet III за њен рад на докторској дисертацији.

Напомињемо да је Јелисавета Белић у периоду од 2017. до 2021. године била запослена на Јакобс Универзитету у Бремену у Немачкој на истраживачком пројекту „Value Development Processes and Adolescents Mental Well-Being“, који је финансиран од стране Marie Skłodowska-Curie Action COFUND – Co-funding of regional, national and international programmes u okviru Programme for Research and Innovation HORIZON 2020 (2014-2020). Досадашњи резултат истраживачког рада кандидаткиње на овом пројекту су три саопштења на симпозијумима угледних међународних научних скупова (М34), један рад у врхунском часопису (М21) и један рад у угледном часопису (М23), док су још два рада у фази писања.

Кандидаткиња је истраживачко искуство стицала кроз следеће међународне праксе и пројекте. Године 2015. на 2016. Ј. Белић је похађала истраживачку праксу при лабораторији Универзитета у Лајдену у Холандији. Исте године се прикључује у својству истраживача квалитативном пројекту који се реализује у пет држава „‘Talkin’ about my generation’: exploring changes in adolescents’ well-being across several European countries“ при глобалној иницијативи Junior Researcher Programme, што 2017. године резултира учешћем на међународној конференцији и објављивањем рада у престижном часопису као други аутор (М21). Кандидаткиња 2020. године одлази на истраживачку праксу и прикључује се лабораторији Универзитета у Тел Авиву у Израелу. Истичемо да исте године кандидаткиња постаје ментор при Junior Researcher Programme иницијативи и менторише рад младих студената психологије из различитих земаља на пројекту „What do you live by? Revisiting Schwarz values from a constructivist perspective across nations“; реч је о пројекту који се састоји од три квалитативне студије које су у процесу писања.

Знање из области методике и дидактике, неопходно за рад у настави, кандидаткиња стиче кроз предмете на мастер академским студијама на Филозофском факултету у Београду 2014. и 2015. године и кроз улогу асистента на катедри за Психологију на курсевима Психологија личности и Конструктивистичка психотерапија почев од 2022. године до сада. Искуство у настави кандидаткиња је стицала у Србији и у Немачкој. Након положеног курса Психологија личности са оценом 10, кандидаткиња је 2013. године учествовала у извођењу вежби на овом курсу при Филозофском факултету у Београду. Следеће године преузима улогу демонстратора и на курсу Психологија при Факултету безбедности у Београду. У 2018. године преузима улогу инструктора курса Academic and Professional Skills при Јакобс Универзитету у Бремену у Немачкој где самостално руководи курсом. Од септембра 2014. године се бави терапијским радом под супервизијом при Удружењу конструктивиста Србије. Исте године се волонтерски прикључује организацији „Причајмо о томе“ у улози саветника под супервизијом. Кандидаткиња је 2013. године завршила основни курс психотерапије при Удружењу конструктивиста Србије, а 2023. године завршила напредни курс психотерапије и стекла националну лиценцу за психотерапију при истом удружењу.

**Библиографија** кандидаткиње Јелисавета Белића састоји се од 8 референци: два чланка у врхунским међународним часописима (М21), један у међународном часопису (М23) (најугледнијем унутар конструктивистичке заједнице, и пет излагања на међународним конференцијама (М34), од којих три излагања по позиву на тематским симпозијумима на престижним конференцијама којима су председавали и коментарисали њене радове водећи теоретичари и истраживачи из области вредности (Boehnke на конференцији у Русији, Sagiv у Француској, и коначно Schwartz, креатор водеће теорије вредности, у Костарики). Са листе приложене библиографије одабрали смо три рада које је кандидаткиња објавила, први коауторски рад у коме је први аутор (М23), други међународни коауторски рад у коме је други аутор (М21) и трећи коауторски рад у ком је кандидаткиња први аутор (М21).

**Belic, J.,** Djordjevic, A., Nikitović, T., & Khaptsova, A. (2021). The Diversity of Value Construal: A Constructivist Approach to the Schwartz Theory of Basic Values. *Journal of Constructivist Psychology*, 1-25.<https://doi.org/10.1080/10720537.2021.1965510>

У наведеном чланку представљена је квалитативна студија у којој ауторке истражују значења иза вредности дефинисаних према водећој теорији вредности. Ослањајући се на теорију Психологије личних конструката елицитирају подређене конструкте техником ”пирамидисања”, ауторке прикупљају 5866 одговора од 281 испитаника. Резултати указују на варијабилност у конструисању; опис значења иза сваке од 10 вредности превазилази потребе конкурса и простор у овом реферату.

Cosma, A., **Belić, J.,** Blecha, O., Fenski, F., Lo, M. Y., Murár, F., ... & Stella, M. T. (2017). ‘Talkin’‘bout my generation’: using a mixed-methods approach to explore changes in adolescent well-being across several European countries. *Frontiers in psychology*, *8*, 758.<https://doi.org/10.3389/fpsyg.2017.00758>

У овом чланку, представљен је протокол међународне мешовите (“mixed method”) студије са фокусом на квалитативне податке и боље разумевање узрока и позитивних интервенција у домену психолошког благостања адолесцената у шест Европских земаља. Аутори помоћу квантитативних података предлажу анализу трендова а затим квалитативно испитивање (помоћу балансираних фокус група) узрока забележених промена у психолошком благостању и предлога интервенција које испитаници елицитирају, за чију анализу се предлаже тематска анализа.

**Belic, J.,** Boehnke, M., & Boehnke, K. (2022). Perceived Value Similarity with Important Others: Well-Being Implications for Emerging Adults. *Frontiers in psychology, 13.*<https://doi.org/10.3389/fpsyg.2022.716952>

У трећем чланку аутори испитују утицај сличности вредности појединца са вредностима заступљеним унутар социјалних група у којима је у непосредном контакту (породица, пријатељи, колеге са студија, колеге са посла, интимни партнер) на задовољство животом. Аутори налазе да су сличност у вредностима са породицом и интимним партнером позитивно повезани са задовољством животом на значајан начин, док сличност са остале три групе нема нађен утицај. Као модератор ове везе који игра улогу аутори налазе општу важност интимног партнера – високи скорови на важности интимног партнера умањује позитиван ефекат сличности у вредностима на задовољство животом.

**Закључна оцена**

На основу увида у биографију, библиографију и пратећу конкурсну документацију пријављене кандидаткиње, комисија је закључила да кандидаткиња испуњава све потребне услове за избор у звање асистента за ужу научну област Општа психологија и да представља доброг и квалитетног кандидата. Кандидаткиња има три објављена рада у признатим међународним часописима (два у категорији 21 и један у категорији 23). Поред тога, кандидаткиња је у два рада први аутор.

Колегиница Белић је више пута позивана да презентује резултате истраживања у којима учествује на симпозијумима на светски признатим конференцијама. Истичемо да је на свим конференцијама излагала своје ауторске радове. Комисија узима у обзир и високо вреднује чињеницу да је у процесу свог образовања Јелисавета Белић завршила још једне мастер студије на универзитету Лајден (један од сто најбољих Универзитета на QS листи) и завршила четворогодишњи напредни курс из конструктивистичке психотерапије који јој је омогућио да стекне националну лиценцу за психотерапију. Поред тога, она има искуство у самосталном извођењу наставе стечено при Јакобс универзитету у Бремену, као и током прошлог изборног периода од три године при Филозофском факултету на предметима Психологија личности и Конструктивистичка психотерапија.

И поред тога што влада и квантитативном методологијом и мешовитим приступом у истраживањима, кандидаткиња Белић у већини својих радова показује недвосмислено опредељење за квалитативна истраживања и завидан ниво владања квалитативним методама којима се користи како у својим мастер тезама, тако и у објављеним радовима. Њена оријентација у досадашњим публикацијама је доминантно квалитативна што се уклапа у профил предмета у којима ће бити ангажована. Кандидаткиња Белић има обимно истраживачко искуство у коришћењу низа квалитативних метода и техника. Интересовања и ангажман Јелисавете Белић су примерени и области клиничке психологије, у којој теорије личности и у њима заложена схватања субјективности, представљају окосницу и базу помажућих професија које образују клиничку психологију.

\* \* \*

На основу напред изнетих података Комисија констатује следеће: мишљења смо да Јелисавета Белић задовољава све потребне услове за избор у звање асистента за ужу научну област **Општа психологија** – тежиште истраживања Психологија личности и Квалитативна истраживања. Стога са задовољством предлажемо Изборном већу Филозофског факултета Универзитета у Београду да кандидаткињу Јелисавету Белић поново изабере у звање **асистента** за ужу научну област **Општа психологија** – тежиште истраживања Психологија личности и Квалитативна истраживања, са пуним радним временом, на одређено време од три године.

У Београду, 05.априла 2025. године

Чланови комисије:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Петар Јевремовић, редовни професор

Филозофски факултет, Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Душан Стојнов, редовни професор у пензији  
Филозофски факултет, Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Снежана Стојиљковић, редовни професор у пензији

Филозофски факултет, Универзитет у Нишу