# NASTAVNO-NAUČNOM VEĆU

**FILOZOFSKOG FAKULTETA UNIVERZITETA U BEOGRADU**

Na sednici Nastavno-naučnog veća Filozofskog fakulteta, održanoj 03.04.2025. godine, imenovana je komisija za ocenu i odbranu doktorske disertacije kandidata Bobana Nedeljkovića, pod nazivom

„*Uloga mračnih crta, dezintegracije i egzekutivne funckije inhibicije u objašnjenju kriminalnog ponašanja*“. Komisija je pregledala i ocenila doktorsku disertaciju i podnosi sledeći

# IZVEŠTAJ O DOKTORSKOJ DISERTACIJI

## Osnovni podaci o kandidatu i disertaciji

Boban Nedeljković, roĎen 3. juna 1990. godine u Skoplju, završio je prirodno-matematički smer Gimnazije u Leskovcu i potom upisao osnovne studije psihologije 2009. godine na Filozofskom fakultetu u Kosovskoj Mitrovici, koje je završio 2014. godine. U toku osnovnih studenata bio je angažovan u nastavi kao student-demonstrator na predmetima *Psihometrija* i *Metodologija psiholoških istraživanja* i bio je jedan od dobitnika nagrade za najbolje studente Grada Leskovca. Master studije psihologije upisao je 2016. i završio 2017. godine na Odeljenju za psihologiju Filozofskog fakulteta Univerziteta u Beogradu, odbranivši master „*Zdrave životne navike i rezilijentnost adolescenata*“ pod mentorstvom prof. dr Tamare Klikovac (članovi komisije: prof. dr Danka Purić i doc. dr Lazar Tenjović). Po završetku master studija radio je kao istraživač-analitičar u agenciji za istraživanje tržišta i javnog mnjenja „*Partner Research Solutions*“ u Beogradu.

U toku doktorskih studija učestovavao je u radu Laboratorije za istraživanje individualnih razlika (LIRA lab). Objavio je 10 članka u naučnim časopisima, od čega je 5 objavljeno u vrhunskim i istaknutim meĎunarodnim časopisima kategorija M21 i M22. Imao je više od 20 izlaganja na meĎunarodnim i nacionalnim naučnim konferencijama. Od 2021. godine je zaposlen u Institutu ekonomskih nauka u Beogradu, gde ima zvanje istraživača saradnika. U 2023. godini je dobio nagradu

„Ana Jaško“ koju Institut ekonomskih nauka dodeljuje za najbolji istraživački rad mladih istraživača. Tokom 2024. godine je realizovao nacionalni *SEED Grant Research* projekat pod nazivom „*Legalna rizična trijada – Pušenje, upotreba alkohola i kockanje*“, finansiran preko SAIGE programa, uz podršku Ministarstva nauke, tehnološkog razvoja i inovacija. Trenutno učestvuje u realizaciji dva meĎunarodna projekta i uključen je u rad Kancelarije za projekte i transfer znanja na Institutu ekonomskih nauka.

Doktorska disertacija Bobana Nedeljkovića ima 97 strana. Spisak referenci sadrži 258 bibliografskih jedinica. Tekst disertacije uključuje 31 tabelu, 4 slike, 4 grafikona i 8 priloga sa dodatnim statističkim podacima i analizama.

## Predmet i ciljevi istraživanja

Mračne crte ličnosti kao što su psihopatija, makijavelizam i sadizam predstavljaju važne ličnosne determinante različitih formi antisocijalnih ponašanja, uključujući kriminalno. Ove crte, zajedno sa drugim socijalno nepoželjnim crtama imaju zajedničku osnovu u mračnom faktoru ličnosti, koji opisuje opštu tendenciju pojedinca da maksimizira sopstvenu korist i bezobzirno sledi sopstvene interese, racionalizujući takvo ponašanje različitim uverenjima. Sa druge strane, crta dezintegracije, koja opisuje sklonost ka psihozi-sličnim iskustvima i ponašanjima (PSIP) obuhvata skup karakteristika ličnosti poput perceptivnih distorzija, paranoje i zaravnjenog afekta, a koje su ovde relevantne, jer mogu voditi disfunkcionalnostima koje olakšavaju prokriminalne oblike ponašanja. Uprkos važnosti oba konstrukta za širok set maladaptivnih ponašanja, ova dva domena ličnosti su do sada uglavnom odvojeno ispitivana u kontekstu kriminalnog ponašanja, dok njihov meĎusobni odnos nije bio detaljnije istraživan. Pored ovih konativnih domena, ranija istraživanja su ukazala i na značaj kognitivnih procesa u oblikovanju ponašanja. Jedan od potencijalno veoma važnih regulatornih mehanizama u kontroli ponašanja je egzekutivna funkcija inhibicije koja omogućava suzbijanje automatizovanih, dominantnih reakcija. Deficit inhibicije je često prisutan kod osoba sa izraženijim mračnim crtama, kao i kod onih sa višim nivoima PSIP, a to može biti od važnosti za kriminalno ponašanje, naročito ono nasilno.

Kako smo rekli, u prethodnim istraživanjima su crte mračnog faktora, dezintegracija i inhibicija pojedinačno ispitivane, čime su zanemareni neki važni aspekti ovih odnosa poput potencijalnog interakcijskog efekta mračnih crta i PSIP na inhibiciju ili mogućnosti da inhibicija posreduje u vezi ovih konstrukata ličnosti i kriminaliteta. Uzimajući u obzir ograničenost prethodnih saznanja, kandidat je postavlja konkretne ciljeve.

Prvi cilj rada bio je detaljno ispitivanje meĎusobnog odnosa varijabli mračnih crta i dezintegracije. Specifičnije, ispitane su relacije ovih varijabli, njihova faktorska struktura i centralnost u zajedničkom mrežnom modelu. Drugi cilj bio je ispitivanje odnosa mračnih crta i dezintegracije sa egzekutivnom funkcijom inhibicije. U sklopu ovog cilja je ispitano i da li interakcija mračnih crta i faceta dezintegracije, prezentovanih na nivou njihovih faktora, može objasniti izraženiji deficit inhibicije. Treći cilj bio je da se ispita značaj ovih psiholoških faktora za objašnjenje kriminalnog povrata kroz testiranje direktnih veza i potencijalnih medijatorskih efekata inhibicije, kao i da se utvrdi da li se na osnovu ovih ličnosnih varijabli mogu razlikovati pojedinci koji čine nasilna krivična dela od onih sa krivičnim delima bez elemenata nasilja. Četvrti cilj bio je da se proveri da li je rizik za ponavljanje

krivičnog dela, procenjen od strane stručnog lica, povezan sa mračnim crtama, dezintegracijom i inhibicijom.

## Kratak opis sadržaja disertacije

Disertacija se sastoji iz 8 poglavlja.

Prvo poglavlje, ***Uvod****,* sastoji se od 4 glavna odeljka. U odeljku *Kriminalno ponašanje* , kandidat definiše pojmovne okvire kriminalnog ponašanja. Pored toga, osvrće se i na kriminološku procenu rizika kod osuĎenih lica. Odeljak *Mračne crte* definiše modele mračne trijade i mračne tetrade, kao i model mračnog faktora koji je korišćen u radu. U odeljku *Psihozi-slična iskustva i ponašanja* kandidat se osvrće prirodu i rasprostranjenost PSIP karakteristika u populaciji i predstavlja model predispozicije ka PSIP – Dezintegraciju – koji primenjuje u svom radu. U ovom odeljku, u okviru posebnog podnaslova, rezimira ranije nalaze o relacijama mračnih crta i PSIP. Odeljak *Egzekutivne funkcije* pruža informacije o savremenom shvatanju egzekutivnih funkcija i njihovoj podeli na ažuriranje, premeštanje i inhibiciju, a zatim posvećuje posebnu pažnju inhibiciji i njenom značaju za kriminalno ponašanje, što detaljno elaborira u okviru posebnog podnaslova gde ovu egzekutivnu funkciju dovodi u vezu sa mračnim crtama, shizotipijom i kriminalnim ponašanjem.

U drugom poglavlju, ***Problem istraživanja, ciljevi i hipoteze****,* kandidat ukazuje na ograničenost dosadašnjih saznanja i otvorena istraživačka pitanja u ovom polju, na osnovu kojih definiše ciljeve i njima odgovarajuće hipoteze.

Treće poglavlje, ***Metod*,** sastoji se od 3 glavna odeljka. U odeljku *Uzorak i procedura prikupljanja podataka*, detaljno su opisani uzorak, kriterijumi uključivanja ispitanika i način prikupljanja podataka. U odeljku *Instrumenti i operacionalizacija varijabli* su predstavljeni upitnici za procenu mračnih crta i dezintegracije, zadaci za procenu egzekutivne funkcije inhibicije, test inteligencije i varijable kriminaliteta koje su preuzete iz službene dokumentacije (dosijea). U odeljku *Obrada podataka*, kandidat predstavlja statističke postupke koje koristi u analizi podataka.

Četvrto poglavlje, ***Rezultati***, kandidat započinje prikazom preliminarnih analiza i deskriptivnih podataka, gde predstavlja inicijalne transformacije nad podacima sa zadataka za procenu egzekutivne funkcije inhibicije i nad varijablama kriminaliteta, kao i grupisanje ispitanika u odnosu na prisustvo elemenata nasilja u krivičnim delima. Prikaz rezultata u nastavku prati strukturu postavljenih ciljeva. Najpre su detaljno analizirani meĎusobni odnosi mračnih crta i faceta dezintegracije. Zatim, kandidat prikazuje i analizira veze ovih varijabli sa inhibicijom, te nekon toga sve varijable iz domena ličnosti dovodi u vezu sa merama kriminaliteta i procenjenog rizika za ponavljanje krivičnih dela.

Peto poglavlje, ***Diskusija***, sadrži 7 odeljaka čiji redosled prati prethodno predstavljene rezultate. U odeljku *Mračne crte i fenomeni dezintegracije – relacije i faktorska struktura* se diskutuju nalazi o faktorskoj strukturi prostora ličnosti koji opisuju crte mračnog faktora i faceti dezintegracije i stavljaju se u kontekst ranijih nalaza sa opšte populacije. U odeljku *Odnos mračnih crta i fenomena dezintegracije u mrežnom modelu*, kandidat diskutuje nalaze koji proizilaze iz analize mreže mračnih crta i faceta dezintegracije, pre svega u kontekstu centralnosti variabli, gde posebnu pažnju posvećuje zaravnjenom afektu. Odeljak *Odnos mračnih crta i dezintegracije sa inhibicijom* je usmeren na rasvetljavanje veze snižene inhibicije sa pojedinim mračnim crtama i facetima dezintegracije i pružanje mogućih neuropsiholoških objašnjenja većeg deficita inhibicije kod osoba koje karakterišu viši nivoi mračnih crta i dezintegracije istovremeno. U odeljku *Odnos mračnih crta, dezintegracije i inhibicije sa kriminalitetom,*kandidat se fokusira na diskutovanje nalaza o povezanosti mračnih crta i inhibicije sa merama kriminaliteta, uz poseban osvrt na vezu izmeĎu sadizma i broja krivičnih dela. Odeljak *Uloga mračnih crta, dezintegracije i inhibicije u razlikovanju nasilnog i nenasilnog kriminaliteta* usmeren je na diskutovanje diskriminativnog potencijala mračnog faktora i inhibicije u kontekstu razlikovanja osuĎenika sa nasilnim i bez nasilnih krivičnih dela, uključujući i intenzitet kriminalnog ponašanja. U odeljku *Odnos mračnih crta, dezintegracije i inhibicije sa procenjenim rizikom* kandidat diskutuje ustanovljene veze mračnih crta, dezintegracije i inhibicije sa procenjenim rizikom za ponavljanje krivičnih dela uporeĎujući ih sa nalazima koji se odnose na veze ovih varijabli sa registrovanim kriminalitetom. Na kraju diskusije, u odeljku *Ograničenja,* dat je osvrt na glavna ograničenja istraživanja u pogledu generalizacije rezultata na opštu zatvorsku populaciju i metodološka ograničenja u vezi sa korišćenim merama u istraživanju.

Šesto poglavlje, ***Zaključci i preporuke***, usmereno je na sintezu ključnih nalaza istraživanja. U ovom poglavlju kandidat iznosi zaključke, osvrćući se na naučni doprinos rada, kao i teorijske i praktične implikacije ključnih nalaza i ukazujući na mogućnosti za dalja istraživanja. Sedmo poglavlje, ***Literatura***, sadrži spisak referenci, dok su u osmom poglavlju, ***Prilozi****,* prikazani rezultati dodatnih analiza.

## Naučni doprinos

Disertacija pruža jedinstven doprinos razumevanju odnosa izmeĎu mračnih crta, dezintegracije i egzekutivne funkcije inhibicije, kao i njihove povezanosti sa kriminalnim ponašanjem. Korišćeni su obuhvatni i savremeni modeli mračnih crta i sklonosti ka psihozi-sličnim iskustvima i ponašanjima, a inhibicija je procenjivana pomoću različitih zadataka. Pored toga, istraživanje je sprovedeno na uzorku koji potiče iz specifične i teže dostupne populacije, što se može smatrati posebnim doprinosom.

Istraživanje potvrdilo da mračne crte i faceti dezintegracije na latentnom nivou predstavljaju dva jasno odvojena, ali meĎusobno povezana konstrukta. UtvrĎeno je da sve crte, odnosno faceti, adekvatno

reprezentuju svoje faktore, što predstavlja dodatnu empirijsku potvrdu ovih modela u kontekstu osuĎeničke populacije. Značajan doprinos predstavlja nalaz da zaravnjeni afekt ima ulogu „mosta“ u prostoru mračnih crta i faceta dezintegracije, čime je unapreĎeno razumevanje strukturnih veza ova dva konstrukta.

U istraživanju je demonstrirano da je deficit inhibicije povezan i sa mračnim faktorom i sa dezintegracijom, ali i da je izraženiji kod pojedinaca koji postižu visoke skorove na oba konstrukta. Ovaj rezultat, kojim je preciznije lociran deficit inhibicije u prostoru mračnih crta i dezintegracije, predstavlja poseban doprinos jer je prvi put utvrĎen na osuĎeničkoj populaciji. Time se otvara prostor za dalje ispitivanje neuropsiholoških osnova ovog deficita, kao i za proširivanje istraživanja na druge egzekutivne funkcije, ali i na opštu populaciju.

Ustanovljeno je da intenzivniji kriminalitet karakteriše one pojedince koji postižu više skorove na mračnom faktoru i imaju izraženiji deficit inhibicije, tj. da se upravo ove karakteristike povezuju sa kriminalnim povratništvom, s tim da su utvrĎene veze slabe. Ovi rezultati predstavljaju empirijsku podršku teorijskim shvatanjima kriminaliteta poput “Teorije situacione akcije” koja, izmeĎu ostalog, naglašava dispozicioni značaj moralnog rasuĎivanja i samokontrole za kriminalne aktivnosti, ali takoĎe nalaže da drugi faktori, kao što su prilike za kriminal i socijalni ambijent, oblikuju kriminalno ponašanje.

Jedan od najznačajnih doprinosa ovog istraživanja ogleda se u identifikaciji specifičnih uloga mračnog faktora ličnosti i inhibicije u diferenciranju nasilnog od nenasilnog kriminaliteta. Nalazi su pokazali da mračni faktor i deficit inhibicije imaju gotovo podjednaku ulogu u razlikovanju grupa pojedinaca sa nasilnim i bez nasilnih krivičnih dela. Ipak, mračni faktor se pokazao kao snažniji prediktor od deficita inhibicije na nivou finijeg razlikovanja koje uključuje nasilno povratništvo ili intenzivan i pretežno nasilan kriminalitet. Ovi rezultati ukazuju da izvršenje odreĎenih nasilnih krivičnih dela može biti reaktivnog karaktera i da u tim uslovima deficit inhibicije može „olakšati“ nasilan odgovor kao automatsku reakciju. Sa druge strane, kod višestrukih ponavljanja nasilnih krivičnih dela, gde postoji stabilnost nasilnog ponašanja, mračna strana može imati veću ulogu, jednim delom kroz generisanje proaktivne agresije, a drugim delom kroz racionalizaciju i opravdavanje postupaka. Ovim nalazima se otvara prostor za dalja istraživanja usmerena na kontekst izvršenja krivičnog dela.

Na kraju, metodološki doprinos istraživanja ogleda se u kombinovanju različitih izvora podataka, čime se smanjuje metodska pristrasnost. Crte ličnosti predstavljaju meru samoprocene, mere inhibicije se baziraju na objektivnim testovima maksimalnog postignuća, mere kriminaliteta predstavljaju zvanične (administrativne) biografske podatke, dok je rizik za ponavaljanje krivičnog dela baziran na ekspertskoj proceni (rejting mera). Dodatna metodološka prednost je procena inteligencije i njena kontrola prilikom analize inhibicije.

## Zaključak

Doktorska disertacija kandidata Bobana Nedeljkovića predstavlja originalno i samostalno naučno delo kojim su u celosti ispunjeni ciljevi i zadaci navedeni u odobrenoj prijavi doktorske disertacije. Kandidat je u svojoj tezi demonstrirao visok nivo razumevanja meĎusobnih odnosa mračnih crta ličnosti, dezintegracije i egzekutivne funkcije inhibicije, njihovog značaja za kriminalno ponašanje, kao i sposobnost da dobijene podatke interpretira i integriše, te da na osnovu njih donese jasne zaključke.

Imajući u vidu sve ranije navedeno, komisija predlaže Nastavno-naučnom veću Filozofskog fakulteta da prihvati pozitivnu ocenu i dozvoli kandidatu Bobanu Nedeljkoviću da javno brani svoju doktorsku disertaciju pod nazivom „*Uloga mračnih crta, dezintegracije i egzekutivne funckije inhibicije u objašnjenju kriminalnog ponašanja*“.

U Beogradu, Komisija:

14.04.2025.

dr Goran Knežević, redovni profesor, Filozofski fakultet, Univerzitet u Beogradu

dr Danka Purić, vanredna profesorka, Filozofski fakultet, Univerzitet u Beogradu

dr Ljiljana Lazarević Valerjev, naučna savetnica, Institut za psihologiju, Filozofski fakultet, Univerzitet u Beogradu

dr Dragan Mijović, docent, Fakultet za pravne i poslovne studije „Dr Lazar Vrkatić“, Univerzitet Union